
Dalībnieku līgums 

Šis Dalībnieku līgums (Līgums) ir noslēgts 2026. gada [datums]. [mēnesis] (Parakstīšanas datums) starp:

PUSĒM:

(1) Jelgavas valstspilsētas pašvaldība, adrese: Lielā iela 11, Jelgava, LV-3001, Latvija (Jelgavas pašvaldība), un
(2) SIA Gren Jelgava, reģistrācijas numurs: 50003549231, juridiskā adrese: Pasta iela 47, Jelgava, LV-3001, Latvija (Gren Jelgava),
IEVADS:
(A) Šā Līguma Parakstīšanas datumā Puses ir akcionāri Akciju sabiedrībā “JELGAVAS SILTUMTĪKLU UZŅĒMUMS”, reģistrācijas numurs: 41703001340, juridiskā adrese: Pasta iela 47, Jelgava, LV-3001, Latvija (Sabiedrība), kuras pamatkapitāls sastāv no 24 713 664 akcijām ar katras akcijas nominālvērtību 0,50 eiro centi, kas kopā veido balsstiesīgo pamatkapitālu 12 356 832 eiro apmērā. Gren Jelgava pieder 6 817 214 Sabiedrības akcijas, jeb 27,5848% no Sabiedrības balsstiesīgā pamatkapitāla, savukārt Jelgavas pašvaldībai pieder 17 696 513 Sabiedrības akcijas, jeb 71,60619% no Sabiedrības balsstiesīgā pamatkapitāla.
(B) Jelgavas pašvaldība ir izteikusi piedāvājumu veikt Sabiedrības reorganizāciju saskaņā ar Komerclikuma 337. pantu, pārveidojot Sabiedrību par sabiedrību ar ierobežotu atbildību ar mērķi likvidēt Sabiedrības padomi kā tās pārvaldes institūciju (Reorganizācija).

(C) Reorganizācijas rezultātā Sabiedrības akcionāri kļūs par Sabiedrības dalībniekiem Komerclikuma izpratnē. 

(D) Puses ir vienojušās veikt Sabiedrības Reorganizāciju, pārveidojot to no akciju sabiedrības par sabiedrību ar ierobežotu atbildību ar nosacījumu, ka Gren Jelgava, kļūstot par Sabiedrības dalībnieku, saglabās savas tiesības piedalīties Sabiedrības pārvaldībā un tiesību apjomu, kāds tas pašlaik Gren Jelgava ir Sabiedrības akcionāra statusā. 

TĀDĒĻ Puses ar šo noslēdz šādu Līgumu:
1. Definīcijas un interpretācija

1.1. Papildus terminiem, kas ir definēti citur šajā Līgumā, 1. pielikumā iekļautās definīcijas un citi noteikumi ir piemērojami visā šajā Līgumā, ja vien konteksts nepieprasa citādi.

2. Nolūks un vispārējie pienākumi

2.1. Šī Līguma nolūks ir noteikt Pušu sadarbības principus, noteikt Sabiedrības pārvaldes kārtību, kā arī noteikt citus Pušu pienākumus un saistības, kas tām būs saistoši visā šī Līguma darbības laikā.

2.2. Katra Puse vienmēr apņemas veikt visu iespējamo, ieskaitot, bet neaprobežojoties ar lēmumu pieņemšanu vai pieņemšanas nodrošināšanu un savu tiesību izpildi saskaņā ar šo Līgumu tādā veidā, lai nodrošinātu šī Līguma un Statūtu noteikumu ievērošanu un izpildi. Neierobežojot iepriekšminētā vispārīgumu, katra Puse veic visas nepieciešamās vai vēlamās darbības, lai nodrošinātu, ka šī Līguma un Statūtu noteikumi ir pilnībā ievēroti, tai skaitā:

(a) Puse izlieto savas balsstiesības Dalībnieku sapulcē un citas Sabiedrības dalībnieka tiesības, lai pilnībā īstenotu un izpildītu šī Līguma un Statūtu noteikumus, un šajā Līgumā un Statūtos noteiktās Pušu tiesības un pienākumus; un

(b) Puse nodrošina, ka tās pilnvarotie pārstāvji izlieto savas balsstiesības un/vai citas pilnvaras un tiesības, lai pilnībā īstenotu un izpildītu šī Līguma un Statūtu noteikumus, un šajā Līgumā un Statūtos noteiktās Pušu tiesības un pienākumus. 

2.3. Puses vienojas, ka Statūtu noteikumi, ciktāl, uz tiem ir attiecināms šis Līgums, tiek uzskatīti par šī Līguma neatņemamu daļu. Neierobežojot minēto, ja Puse pārkāpj Statūtu noteikumus, uz kuriem ir attiecināms šis Līgums, tas tiek uzskatīts par šīs Puses pieļautu šī Līguma pārkāpumu. Ja jebkuri Statūtu noteikumi vai jebkurš cits Sabiedrības korporatīvs dokuments jebkurā laikā ir pretrunā jebkuriem šī Līguma noteikumiem, šis Līgums ir noteicošais Pušu savstarpējās attiecībās, ciktāl to atļauj piemērojamie likumi un, kad vien nepieciešams, Puses izlieto visas balsstiesības un citas tām pieejamās tiesības un varu, lai nodrošinātu korporatīvo dokumentu attiecīgā noteikuma grozīšanu, atteikšanos no tā vai apturēšanu, ciktāl nepieciešams, lai ļautu pārvaldīt Sabiedrību un tās darbu atbilstoši šim Līgumam. 
3. Vispārējie KOMERCDARBĪBAS principi

3.1. Sabiedrības darbības mērķis ir, racionāli izmantojot Sabiedrības rīcībā esošos resursus, nodrošināt nepārtrauktu, ekonomiski pamatotu un vides aizsardzības nosacījumiem atbilstošu pie Jelgavas valstspilsētas centralizētās siltumapgādes sistēmas pieslēgto lietotāju siltumapgādi un apgādi ar karsto ūdeni un gūt peļņu no saimnieciskās darbības veikšanas.

3.2. Sabiedrības galvenie darbības veidi atbilstoši NACE klasifikatoram ir sava vai nomātā nekustamā īpašuma izīrēšana un pārvaldīšana (68.20), sava nekustamā īpašuma pirkšana un pārdošana (68.10), elektroenerģijas ražošana, apgāde, sadale (35.1) un tvaika piegāde un gaisa kondicionēšana (35.3) (Komercdarbība).

3.3. Sabiedrības valdei ir tiesības ierosināt Dalībnieku sapulcei pieņemt lēmumu par papildu Komercdarbības veidu noteikšanu vai esošo maiņu, ciktāl šāda darbība ir nepieciešama Pašvaldību likuma 4. panta pirmās daļas 1. punktā noteiktās pašvaldības autonomās funkcijas - organizēt iedzīvotājiem siltumapgādes pakalpojumu - izpildes nodrošināšanai un tai ir ar siltumapgādes pakalpojuma organizēšanu saistīts raksturs.

3.4. Sabiedrība ir iznomājusi savus aktīvus un ar tiem saistītās funkcijas Gren Jelgava saskaņā ar 2004. gada 14. oktobra nomas līgumu, kas ir spēkā līdz 2034. gada 14. oktobrim. 
3.5. Komercdarbība tiek veikta atbilstoši šādiem principiem:

(a) Sabiedrības pamatdarbībai ir jābūt Komercdarbības veikšanai;
(b) Sabiedrība veic Komercdarbību, pamatojoties uz finansiālas rentabilitātes principiem;

(c) Sabiedrība veic Komercdarbību pienācīgi un efektīvi un atbilstoši saprātīgai un piesardzīgai finanšu un komercdarbības praksei;

(d) Sabiedrība veic Komercdarbību atbilstoši šim Līgumam, Statūtiem un piemērojamiem likumiem.

3.6. Visi Sabiedrības un Saistīto personu darījumi tiek noslēgti atbilstoši tirgus vērtībai un saskaņā ar parastiem tirgus apstākļu noteikumiem, ieskaitot, bez ierobežojuma, Pušu un to Saistīto personu darījumus. 

3.7. Ņemot vērā iepriekš minēto, katra Puse apņemas, kamēr tā ir Dalībnieks saskaņā ar šeit noteikto, uz šī Līguma pamata un saskaņā ar piemērojamiem tiesību aktiem veicināt Komercdarbības attīstību.

4. Reorganizācija

4.1. Vienlaicīgi ar šī Līguma parakstīšanu, Puses vienojas pieņemt Sabiedrības akcionāru sapulces lēmumu par Sabiedrības Reorganizāciju, Sabiedrības Statūtu jauno redakciju, Sabiedrības padomes likvidēšanu, attiecīgo Sabiedrības valdes locekļu atsaukšanu un, ja nepieciešams, saskaņā ar šī Līguma 8. sadaļu – jauno Sabiedrības valdes locekļu ievēlēšanu.
4.2. Reorganizācija tiks veikta saskaņā ar Komerclikuma C daļu, pārveidojot Sabiedrību par sabiedrību ar ierobežotu atbildību atbilstoši Komerclikuma 337. pantam un XVII sadaļas 2. nodaļai. 
4.3. Ja kāds no sabiedrības akcionāriem (izņemot šī Līguma Puses) pieprasa atpirkt tā akcijas / daļas saskaņā ar Komerclikuma 353. pantu, tad Sabiedrībai ir pienākums atpirkt tā daļas, izmaksājot par to atlīdzību lēmumā par Reorganizāciju noteiktajā apmērā. Sabiedrībai ir pienākums atsavināt iegūtās daļas saskaņā ar Komerclikuma 193. pantu vai nu esošajiem Sabiedrības dalībniekiem tā lai nemainītos šī Līguma Pušu balsstiesīgā pamatkapitāla proporcija, vai nu trešajai pusei, vai daļas dzēst, attiecīgi samazinot sabiedrības pamatkapitālu. 
5. DALĪBNIEKU STrUKTŪRA

5.1. Spēkā stāšanās datumā Sabiedrības dalībnieku struktūra būs šāda:

	Dalībnieki
	Turējumā esošo Daļu skaits
	Turējumā esošie procenti no kopējā Sabiedrības pamatkapitāla

	Jelgavas valstspilsētas pašvaldība 
	17 696 513 
	71,60619%

	SIA Gren Jelgava
	6 817 214 
	27,5848% 

	Pārējie dalībnieki*
	199 937
	0,80901%

	Kopā:
	24 713 664 
	100%

	*Pārējie dalībnieki nav šī Līguma puses. 


5.2. Augstāk, 5.1. punktā, norādīto dalības struktūru var mainīt tikai saskaņā ar piemērojamiem tiesību aktiem, šī Līguma noteikumiem un citu rakstisku Dalībnieku savstarpēju vienošanos.

6. Pārvalde un pārstāvība

6.1. Sabiedrības pārvalde ir:

(a) Dalībnieku sapulce, un
(b) valde trīs valdes locekļu sastāvā.
7. Dalībnieku sapulce

7.1. Dalībnieku sapulcei ir šajā Līgumā, likumā un Statūtos noteiktā kompetence.

7.2. Dalībnieku sapulci sasauc, nosūtot rakstisku paziņojumu visiem dalībniekiem uz adresēm, kas norādītas Sabiedrības dalībnieku reģistrā vismaz 2 (divas) nedēļas pirms paredzētās Dalībnieku sapulces. Paziņojums par Dalībnieku sapulces sasaukšanu tiek nosūtīts uz Sabiedrības dalībnieku reģistrā norādīto Dalībnieka saziņas adresi. Puses vienojas Statūtos noteikt iespēju paziņojumu par Dalībnieku sapulces sasaukšanu nosūtīt arī uz e-pasta adresi, vai, ja e-pasta adrese dalībnieku reģistrā nav norādīta – uz šajā Līgumā norādīto Dalībnieka e-pasta adresi. Paziņojuma nenosūtīšana saskaņā ar šo punktu netiek uzskatīta par šī Līguma pārkāpšanu, ja visi Dalībnieki ierodas un piedalās Dalībnieku sapulcē, un neizsaka pretenzijas pret Dalībnieku sapulces noturēšanu, pirms Dalībnieku sapulce tiek atklāta.

7.3. Puses vienojas Statūtos noteikt iespēju Dalībniekiem pieņemt lēmumus ar elektroniskiem saziņas līdzekļiem par Dalībnieku sapulces darba kārtībā iekļautajiem jautājumiem pirms Dalībnieku sapulces vai tās laikā, ja tas ir tehniski iespējams un ir droši, statūtos deleģējot valdei tiesības noteikt prasības dalībnieka identifikācijai un kārtību, kādā Dalībnieks var izmantot šīs tiesības. 
7.4. Dalībnieku sapulce pieņem lēmumus ar vienkāršu sapulcē klātesošo balsu vairākumu. Vienlaikus Dalībnieki vienojas un, ciktāl pieļauj piemērojamais likums, Sabiedrības statūtos tiks noteikts, ka šādi jautājumi ir ekskluzīvā Dalībnieku sapulces kompetencē un to izlemšanai nepieciešams, lai par tiem nobalsotu vismaz trīs ceturtdaļas (jeb 75%) Sabiedrības dalībnieki:

7.4.1. grozījumi Sabiedrības statūtos, jaunu Sabiedrības statūtu pieņemšana;
7.4.2. Sabiedrības darbības izbeigšana vai turpināšana, apturēšana vai atjaunošana;

7.4.3. Sabiedrības reorganizācija;
7.4.4. Koncerna līguma noslēgšana, grozīšana un izbeigšana. 

8. Valde

8.1. Sabiedrības valde sastāv no 3 (trīs) valdes locekļiem. Divus valdes locekļus ievēlē no kandidātiem, kurus izvirzījusi Jelgavas pašvaldība. Vienu valdes locekli ievēlē no kandidāta, kuru izvirzījis Gren Jelgava. Katrs valdes loceklis pārstāv Sabiedrību kopā ar vienu valdes locekli.
8.2. Valdes locekļi no sava vidus ievēlē valdes priekšsēdētāju. Valdes kompetence tiek noteikta likumā un Statūtos.

8.3. Puses vienojas, ka Gren Jelgava nedrīkst izvirzīt par Sabiedrības valdes locekļa kandidātu personu: 
8.3.1. kurai nav augstākās izglītības;

8.3.2. kura ir sodīta par tīšu noziedzīgu nodarījumu, ja sodāmība par to nav noņemta vai dzēsta;

8.3.3. kurai, pamatojoties uz kriminālprocesa ietvaros pieņemtu nolēmumu, ir atņemtas tiesības veikt noteiktu vai visu veidu komercdarbību vai citu profesionālo darbību;

8.3.4. par kuru ir pasludināts maksātnespējas process;
8.3.5. kura ir vai pēdējo 24 mēnešu pirms izvirzīšanas par Sabiedrības valdes locekļa kandidātu ir bijusi politiskās partijas vai politisko partiju apvienības amatpersona, kura īsteno politiskās partijas vai politisko partiju apvienības vadību, tai skaitā pieņem tās vārdā lēmumus vai īsteno pārstāvību (piemēram, valdes loceklis, vadītājs, prezidents, priekšsēdētājs, ģenerālsekretārs).
8.4. Šī Līguma darbības laikā Puses apņemas nodrošināt (tai skaitā, balsojot Sabiedrības Dalībnieku sapulcē), ka Sabiedrības valdes sastāvs vienmēr atbilst Līguma 8.1. punktā noteiktajiem principiem, proti, ka Sabiedrības valde sastāv no diviem Jelgavas pašvaldības izvirzītiem un dalībnieku sapulces ievēlētiem kandidātiem un viena Gren Jelgava izvirzītā un dalībnieku sapulces ievēlētā kandidāta. Ja kāds no Sabiedrības valdes locekļiem atkāpjas no amata, tad Pusēm jānodrošina attiecīgā dalībnieka izvirzītā kandidāta ievēlēšana Sabiedrības valdē, ievērojot Līguma 8.1. punkta noteiktos principus.  
8.5. Jebkādi Jelgavas pašvaldības lēmumi, balsojumi vai cita rīcība, kuru rezultātā Sabiedrības dalībnieku sapulce ir pieņēmusi lēmumu pretēji Līguma 8.1. un 8.4. punkta noteikumiem, tiek uzskatīti par šī Līguma pārkāpumu. Šādā gadījumā Jelgavas pašvaldībai ir pienākums maksāt līgumsodu Gren Jelgava EUR 20 000 (divdesmit tūkstoši euro) apmērā par katru šādu pārkāpumu un EUR 500 (pieci simti euro) par katru pārkāpuma nenovēršanas dienu, ciktāl tas ir atkarīgs no Jelgavas pašvaldības, un papildus segt jebkādus Gren Jelgava zaudējumus, ko tā ar savu rīcību (darbību vai bezdarbību) ir nodarījusi Gren Jelgava, izņemot Līguma 8.6. punktā minēto gadījumu.
8.6. Gren Jelgava ir pienākums savlaicīgi un pienācīgi veikt nepieciešamās darbības, lai nodrošinātu Līguma 8.1. un 8.4. punktos noteikto principu ievērošanu, tai skaitā ne vēlāk kā 10 (desmit) dienu laikā kopš attiecīga Jelgavas valstspilsētas pašvaldības pieprasījuma saņemšanas izvirzīt kandidātu, kurš atbilst Līguma 8.3. punkta prasībām, un iesniegt nepieciešamo informāciju vai dokumentus par kandidātu, lai to varētu iecelt valdes locekļa amatā. Ja Gren Jelgava šo pienākumu neizpilda, tas tiek uzskatīts par Līguma pārkāpumu. Šādā gadījumā Gren Jelgava ir pienākums maksāt Jelgavas pašvaldībai līgumsodu EUR 20 000 (divdesmit tūkstoši euro) apmērā par katru šādu pārkāpumu un EUR 500 (pieci simti euro) par katru pārkāpuma nenovēršanas dienu līdz brīdim, kad tiek izvirzīts atbilstošs kandidāts, kā arī segt visus Jelgavas pašvaldībai un/vai Sabiedrībai nodarītos zaudējumus. Šāda pārkāpuma gadījumā Jelgavas pašvaldībai ir tiesības, negaidot Gren Jelgava turpmāku rīcību, nodrošināt nepieciešamo Sabiedrības dalībnieku sapulces lēmumu pieņemšanu, lai netiktu apdraudēta Sabiedrības pārvaldība, darbības nepārtrauktība un valdes tiesībspējīga darbība, tai skaitā ievēlēt valdes locekli, lai nodrošinātu vismaz valdes darbību vismaz divu valdes locekļu sastāvā, vai pieņemt citus nepieciešamos lēmumus Sabiedrības interešu aizsardzībai, un šāda rīcība netiek uzskatīta par Līguma 8.1. vai 8.4. punkta pārkāpumu.
9. Konfidencialitāte

9.1. Katra Puse saglabā Konfidenciālās informācijas konfidencialitāti un neatklāj to nevienai personai, un neizmanto to, izņemot, kā atļauts šajā Līgumā.

9.2. Šajā 9. sadaļā noteiktais konfidencialitātes pienākums neattiecas uz Konfidenciālas informācijas atklāšanu, ja un tādā mērā:

(a) kā to pieprasa piemērojamie likumi; 

(b) kā to pieprasa jebkuras kompetentas jurisdikcijas tiesa vai jebkura kompetenta tiesu, šķīrējtiesas, valdības, uzraudzības vai regulējoša iestāde;

(c) atklāšana vai izmantošana ir vajadzīga jebkuru tiesas vai šķīrējtiesas procesa nolūkā, kas izriet no vai saistībā ar šo Līgumu; 

(d) pārējās Puses ir sniegušas iepriekšēju rakstisku piekrišanu tās atklāšanai vai izmantošanai;

(e) informācija jau ir kļuvusi publiska, nepārkāpjot Līgumā noteiktos konfidencialitātes ievērošanas pienākumus;
(f) Līguma 9.4. punktā noteiktajā gadījumā, ar nosacījumu, ka (a) un (b) punkta gadījumā Saņēmējs, ciktāl pamatoti praktiski iespējams un atļauj tiesību akti, nolikums, noteikumi, nekavējoties rakstiski paziņo Atklājējam un sadarbojas ar Atklājēju par (a) un (b) punktā noteiktās informācijas atklāšanas laiku un saturu, un veic jebkuru darbību, kādu Atklājējs var pamatoti vēlēties veikt, lai apstrīdētu tāda pieprasījuma likumību.

9.3. Neatkarīgi no Līguma 9. sadaļā noteiktajiem konfidencialitātes ierobežojumiem Pusei ir tiesības izpaust Konfidenciālo informāciju, kas saistīta ar Sabiedrības darbību, tādā apjomā, kādā tas nepieciešams pašvaldības autonomo funkciju izpildei, normatīvajos aktos noteikto pienākumu izpildei, sabiedrības informēšanai, deputātu, uzraudzības institūciju vai citu kompetentu iestāžu pieprasījumu izpildei, kā arī informācijas sniegšanai saskaņā ar Informācijas atklātības likumu, Iesniegumu likumu un citiem piemērojamiem normatīvajiem aktiem, bez atsevišķas otras Puses piekrišanas.
9.4. Šajā 9. sadaļā noteiktās konfidencialitātes apņemšanās neietekmē Līguma izbeigšana vai Līguma izbeigšanās. 

10. Paziņojumi

10.1. Jebkuram paziņojumam vai citai oficiālai saziņai saskaņā ar Līgumu jābūt latviešu valodā un rakstiski (kas šīs sadaļas nolūkā ietver e-pastu), un tā jāadresē atbilstoši tālāk norādītajam vai uz tādu citu Puses adresi (kontaktinformāciju), par kuru var būt rakstiski paziņots (ja Puse nepaziņo par savas adreses maiņu, paziņojums, kas tiek nosūtīts uz pēdējo zināmo adresi, tiek uzskatīts par pienācīgi nosūtītu):

Ja Jelgavas pašvaldībai:

Adrese: Lielā iela 11, Jelgava, LV-3001, Latvija 
E-pasta adrese: pasts@jelgava.lv 
Ja Gren Jelgava:

Adrese: Pasta iela 47, Jelgava, LV-3001, Latvija 
E-pasta adrese: [e-pasta adrese]
10.2. Tiek uzskatīts, ka Puse ir saņēmusi visus paziņojumus un citu Līgumā noteiktu komunikāciju: 

(a) ja nosūtīti ar ierakstītu vēstuli – septītajā dienā pēc to nodošanas pastā;
(b) ja nosūtīti ar kurjeru – dienā, kad saņēmējs ir parakstījies par saņemšanu; 
(c) ja nodoti rokās – piegādes dienā;

(d) ja nosūtīti pa e-pastu – otrajā darba dienā pēc e-pasta nosūtīšanas;

(e) ja nosūtīti uz oficiālo elektronisko adresi - otrajā darba dienā pēc nosūtīšanas.

11. Termiņš un izbeigšana

11.1. Līgums stājas spēkā datumā, kad to paraksta abas puses.
11.2. Līgumu var izbeigt jebkurā laikā ar abpusēju rakstisku Pušu vienošanos. 

11.3. Ja visas vienai Pusei piederošas Daļas tiek Nodotas saskaņā ar šo Līgumu, šis Līgums tiek izbeigts attiecībā uz nododošo Pusi, un trešajai personai, kura saņēmusi Daļas, ir pienākums kļūt par šī Līguma pusi. 

11.4. Šaubu novēršanai – šī Līguma izbeigšana (ieskaitot, bet neaprobežojoties ar tā atcelšanu) neskar to noteikumu izpildāmību, kuru spēkā esamība ir skaidri noteikta ilgāka vai kuru kontekstā nepieciešama spēkā esamība pēc šī Līguma izbeigšanas.

12. Piemērojamais likums un strīdu risināšana

12.1. Līgumam tiek piemērotas Latvijas tiesību normas.

12.2. Jebkurš strīds, nesaskaņas vai prasījums, kurš rodas no vai saistībā ar šo Līgumu vai tā laušanu, izbeigšanu vai spēkā neesamību, tiek galīgi izšķirts Latvijas tiesās.

13. Citi noteikumi

13.1. Sadarbība. Puses sadarbojas labā ticībā un pieliek visas pūles, un paraksta visus nepieciešamos dokumentus, lai nodrošinātu, ka visi Līgumā noteiktie darījumi tiek īstenoti savlaicīgi, pienācīgi un pilnībā.

13.2. Izbeigšanas spēkā stāšanās, punkti, kas paliek spēkā. Līguma izbeigšana vai izbeigšanās jebkura iemesla dēļ, neskarot nekādas tiesības vai saistības, kuras radušās pirms tādas izbeigšanas vai izbeigšanās, un neizbeidz un nemazina jebkuru Līguma noteikumu saistošo spēku, kuros skaidri noteikta to spēkā stāšanās vai turpināšana būt spēkā pēc izbeigšanas.

13.3. Atdalāmība. Ja kāds no Līguma noteikumiem vai tā piemērošana zaudē spēku, kļūst nelikumīga vai neīstenojama daļēji vai pilnībā jebkura iemesla dēļ, Puses veic grozījumus Līgumā, lai tas pēc savas būtības atbilstu Līguma jēgai, ciktāl tas ir iespējams. Ja Puses neveic grozījumus Līgumā, noteikums, kurš ir zaudējis spēku, likumību vai īstenojamību, tiek uzskatīts kā dzēsts un pārējie Līguma noteikumi turpinās būt pilnībā spēkā.

13.4. Izmaksas. Ja vien Līgumā nav norādīts citādi, katra Puse sedz pati savus izdevumus un izmaksas saistībā ar Līguma un/vai tajā paredzēto darījumu pārrunām, sagatavošanu, parakstīšanu un/vai izpildi, ieskaitot visas pārstāvju, aģentu, brokeru, konsultantu un attiecīgo iestāžu atlīdzības un izdevumus.

13.5. Grozījumi. Ja Puses tā vienojas, Līgums var tikt jebkurā laikā grozīts. Jebkuri Līguma grozījumi vai izmaiņas nav Pusēm saistošas, ja vien tās nav sagatavotas rakstiski un katras Puses pilnvarotie pārstāvji nav tās parakstījuši.

13.6. Viss līgums. Līgums ietver visu vienošanos Pušu starpā un aizstāj jebkuras vienošanās, norunas, solījumus vai līgumus, kas noslēgti vai pastāvējuši Pušu starpā pirms Līguma.

13.7. Pielikumi. Pielikumi veido Līguma neatņemamu sastāvdaļu un ir ar tādu pašu spēku, it kā tie skaidri būtu iekļauti Līguma tekstā. Uz parakstīšanas brīdi Līgumam ir šādi pielikumi:

1. pielikums 
Definīcijas un interpretācija;

2. pielikums
Sabiedrības statūti

13.8. Šis Līgums ir sagatavots latviešu valodā un parakstīts ar drošu elektronisko parakstu. Elektroniski parakstīts līgums glabājas pie Pusēm un pie Sabiedrības. 
Jelgavas valstspilsētas pašvaldības vārdā: 
_____________________

[vārds, uzvārds]

[amats]
SIA Gren Jelgava vārda:

_____________________

[vārds, uzvārds]

[amats]

_____________________

[vārds, uzvārds]

[amats]
1. pielikums

Definīcijas un interpretācijas

Šajā Līgumā šādiem terminiem ir šāda nozīme:

	Līgums
	ir šis Dalībnieku līgums, ieskaitot visus tā pielikumus, papildinājumus un grozījumus, kādi varētu būt rakstiski noslēgti Pušu starpā jebkurā laikā;

	Statūti
	ir Sabiedrības statūti, kas var tikt ik pa laikam izgrozīti;

	Komercdarbība
	ir Sabiedrības komercdarbība, kas noteikta Līguma 3.1. punktā;

	Darba diena
	ir jebkura diena, kad komercbankas Latvijā parasti ir atvērtas bankas operāciju (izņemot interneta banku) veikšanai, izņemot jebkurā gadījumā sestdienu, svētdienu un valsts svētkus;

	Konfidenciāla informācija
	ir jebkura un visa jebkāda veida vai formas informācija un dokumenti (tai skaitā rakstiski, mutiski, izteikti elektroniski vai ierakstīti jebkurā formā) saistībā ar šo Līgumu, tā noteikumiem, pārrunām par Līgumu, Līguma izpildi, kā arī Dalībniekiem vai Sabiedrību, ieskaitot jebkādu komerciālu, finanšu, tehnisku informāciju vai komercinformāciju, zinātību, jebkuru informāciju par Dalībnieka vai Sabiedrības klientiem, piegādātājiem vai darījumu partneriem, kā arī jebkādu citu informāciju saistībā ar Dalībnieku vai Sabiedrību, kas nav publiski zināma;

	Atklājējs
	ir Puse, kas atklāj Konfidenciālu informāciju otrai Pusei saskaņā ar Līgumu;

	Dalībnieku sapulce
	ir Sabiedrības dalībnieku sapulce, kā arī Sabiedrības dalībnieku lēmumu pieņemšana bez dalībnieku sapulces sasaukšanas saskaņā ar tiesību aktiem un Statūtiem;

	Puses
	ir līguma puses kopā un “Puse” ir katra no tām atsevišķi;

	Saņēmējs
	ir Puse, kas ir saņēmusi Konfidenciālu informāciju no otras Puses saskaņā ar Līgumu; 

	Saistītā persona (vai cita frāze, kas ietver vārdus “saistīta persona”)
	ir:

(a) attiecībā uz uzņēmumu (A), - jebkura persona, kura tieši vai netieši Kontrolē, kuru Kontrolē vai kopīgi Kontrolē ar A, kā arī jebkura tāda uzņēmuma izpilddirektors, vadītāji, valdes vai padomes locekļi,

(b) attiecībā uz fizisku personu (B), - (i) B laulātais vai civillaulības partneris, radinieks vai radinieka laulātais vai civillaulības partneris (šīs definīcijas nolūkā “radinieks” ir brālis, māsa, augšupejoši vai lejupejoši radinieki taisnā līnijā) vai (ii) jebkurš uzņēmums, (C) kuru tieši vai netieši Kontrolē B vai jebkura cita (i) punktā minētā persona;

(c) attiecībā uz komandītsabiedrību (LP), - LP komplementārs un jebkurš uzņēmums, kurš pārvalda un/vai konsultē LP; 

(d) jebkura ar (a) līdz (c) punktā norādītās personas saistīta persona.

	Dalībnieki
	ir Līguma preambulā norādītās Puses, un katrs no viņiem ir Dalībnieks atsevišķi;

	Daļas
	ir Sabiedrības daļas;

	Parakstīšanas datums
	ir datums, kad visas Puses paraksta Līgumu;


Līgumā, ja vien konteksts vai skaidri norādīti šī Līguma noteikumi nepieprasa citādi:

(a) atsauce uz konkrētu punktu vai pielikumiem ir atsauce uz tādu konkrētu Līguma punktu un pielikumiem (šaubu novēršanai - atsauce šajā 1. pielikumā uz konkrētu punktu vai pielikumiem ir atsauce uz tādu konkrētu Līguma (pamatteksta) punktu vai pielikumu, nevis šī pielikuma punktu vai pielikumu);

(b) virsraksti Līgumā ir lietoti tikai ērtībai un neietekmē Līguma jebkura noteikuma iztulkošanu;

(c) vārds “iekļauj” (vai “ieskaitot”) nozīmē “iekļauj bez ierobežojuma” (vai “”ieskaitot, bet neaprobežojoties ar”), proti, “iekļauj” (vai “ieskaitot”) tiek izmantots, lai ievadītu aprakstošu, skaidrojošu, bet neekskluzīvu un neizsmeļošu sarakstu;

(d) jebkāda atsauce uz “personu” vai “trešo personu” ietver juridisku personu, sabiedrību, akciju sabiedrību vai citu institūciju, nereģistrētu personu apvienību (tostarp pilnsabiedrību, kopuzņēmumu vai konsorciju), valsts iestādi un jebkuru citu uzņēmumu vai organizāciju, kurai ir vai nav juridiskas personas statuss, vai privātpersonu;

(e) jebkura atsauce uz “Pusi” iekļauj tādas Puses pēctečus un atļautus tiesību pārņēmējus (tiešus vai citādi);

(f) termins “parasta komercdarbība” ir parasta komercdarbība, kas atbilst iepriekšējai kārtībai un komercdarbībai un labai un pamatotai komercdarbības praksei ar mērķi turpināt komercdarbību bez pārtraukuma.


